
Quum  genus  humanum  tum  alius  quisque  suam  sequitur 
se  generandi  rationem,  qua  obijoxium  est  alternis  stati- 
bus tam  redeuntibus  quam  semel  existentibus.  His  alternis 
statibus  consentaneam  synopsin  invenire,  est  virorum, 
qui  operam  navant  historiae.  In  medicina  igitur,  quippe 
quae  scientia,  posita  in  experientia,  argumentis  ab  in- 
ductione petitis  utatur,  ad  obtinendam  speculationis  amus- 
sim, summum  morborum  historia  constituit  momentum» 
Sed  morbos  non  esse  omnibus  temporibus  et  omnibus 
locis  eosdem,  jam  adnotavit  Hippocrates;  est  igitur 
historiae,  morbos,  qui  ex  saeculis  observati  sunt,  dein- 
ceps describere  et,  si  fieri  potest,  leges  generales  con- 
secutionis deinceps,  sive  coincidentiae  diversorum  mor- 
borum et  qua  ratione  hi  ex  nuce  nati  sint  atque  se 
generare  debuerint,  investigare.  Sed  mihi  liceat,  pro- 
sequi viam  a priori  diversam,  traditis  singularum  con- 
stitutionum causis  ac  thesibus  generalibus  propositis, 
ostendere  causam,  quantopere  haec  illis  succedant  oporteat, 
nec  non  aliqua  ex  historia  epidemiarum  exempla  afferre, 
consilium  enim  hujus  opusculi  non  permittit,  ut  per 
vastum  historiae  longius  digrediar. 

Morbi  quod  ad  numerum  et  spatium,  in  sporadicos 
et  pandemicos  distribuuntur,  quorum  postremi  in  morbos 

epidemicos  et  endemicos  discernuntur.  Epidemici  vo- 
cantur illi  morbi,  qui  tempore  quodam  numerum  societate 
conjunctorum  hominum  aggrediuntur,  et  a varia /indole 
aeris  electrica,  humiditate,  gravitate,  calore  et  a tempe- 
ratura celeriter  alternante  pendent.  Sicut  morbi  endemici 
magis  spatio  coercentur,  ita  epidemici  tempore  definiuntur. 
Ambo  non  repentinos  impetus  facientes,  sed  tam  perpe- 
tuitate quam  extensitate  et  intensitate  noxiae  illae  impres- 
siones certas  populorum  constitutiones  efficiunt,  sub 
quibus  corpus  relativam  valetudinem  bonam  adhuc  con- 
servat. In  considerandis  morbis  pandemicis  est  ergo 
metienda  extensa  dispositio,  constitutio,  ex  qua  morbus 
aliquis,  sive  est  epidemia  sive  endemia,  exsistit.  Saepe- 
nuniero  quidem  morbi  forma  pendet  a forte  concurren- 
tibus et  epidemicis  et  endemicis  momentis,  a pravo  victu 
gentium,  a gravibus  populorum  bellis  et  aliis  rebus. 

Constitutio  morbi  epidemica  nominatur  id,  quod 
inter  se  consentit  in  modo  formaqiie  morbi;  ex  plurimis 
morborum  causis  undique  diffusis  et  ex  quibusdam  syste- 
matibus organisque  dispositis  definitur.  Genius  morborum 
epidemicus  omnino  nominatur,  ut  ita  dicam,  organismi 
modus  reactionis,  quae  res  adversas  sequitur.  Hic  autem 
genius  morborum  epidemicus  in  morbis  validis  atque  longe 
lateque  imperantibus  maximi  est  momenti  et  cum  epide- 
mia evanescit,  dum  constitutio  epidemica,  ita  enim  vo- 
cantur ea,  quae  in  omnibus,  qui  morbo  succubuerint, 
sunt  symptomata,  post  epidemiam  manere  potest.  Causa 
autem  genii  morborum  epidemici  posita  est  in  vita,  aut, 
ut  aliis  verbis  utar,  in  corporis  animique,  quam  quisque 
habet,  vi.  Quae  res  undique  propagatae  si  constitutio- 
nem morbi  adducunt  et  e diversis  locis  trahunt  originem. 

constitutio  endemica  in  lucem  prodit;  epidemica  autem 
constitutio  cum  genio  tempore  mutatur.  Communes  et 
per  intervalla  quaedam  redeuntes  dispositiones,  quae 
anni  tempora  secum  ferunt,  constitutionem  formant  an- 
nuam, stationariam  autem,  si  causa  per  complures  annos 
aegrotationes  faciendi  opportunitatem  iisdem  locis  eodem- 
que  modo  servat. 

Constituto  est  igitur  mater  pandemicorum  morborum, 
quorum  origo  et  modus  constitutionis  intensitate  et  pro- 
pagatione conditur,  quamobrem  etiam  ex  endemica  aut 
epidemica,  ex  annua,  stationaria  aut  intercurrente  con- 
stitutione morbi  diffusio  est  diversa.  Quae  quum  ita 
sint,  pandemici  ii  tantum  esse  possunt,  qui  constitutione 
aliqua  consentiunt,  simulqiie  dici  potest  non  solum,  qui 
morbi  constitutionem  sequatur,  morbus  pandemicus,  sed 
etiam  dispositio  aut  constitutio  quae  fuerit  e morbo 
pandemico  exorta.  Constitutionis  pandemicae  transitus 
in  morbi  modum  correspondentem  sensim  sensimque  fit, 
neque  dubitari  potest,  quin  ex  ceteris  constitutionibus, 
quae  modum  et  complicationes  tenent,  diversi  diversis 
locis  annique  temporibus  morbi  orti  sint.  Ita  etiam  con- 
stitutionum variatio  nonnisi  paullatim  evadit  modumque 
mutat,  quo  fit  ut  morbi  exoriantur  indifferentes,  statio- 
narii non  tam  propagati  sint  et  therapia  adhuc  probata 
habeat  fructus  minus  laudandos. 

Morborum  pandemicorum  aetiologia,  ut  de  Walther 
summo  jure  dicit,  omnino  in  eo  posita  est,  quod  homines 
non  in  statu  versantur  naturali,  sed  in  eo,  qui  contra- 
riis et  diversis  variisque  artificiis  fragilitatem  efficit. 
Morbus  igitur  ortus  est  cultura  incipiente  et  eo  modo, 
quo  huic  homines  aleam  detulerunt,  firmatus  est;  attamen 


simul  cum  scientia  illa  sunt  reperta,  quae  morbos  im- 
pugnant, cui  rei  medicina  debet  summam,  quae  inter 
omnes  constat,  gravitatem. 

Antiquitatis  medici  ac  philosophi  morbos  pandemicos, 
quos  pro  poena  deorum  habebat  populus,  a potentia 
illa,  quam  sidera  exercent  in  aerem,  praesertim  autem 
a constellationibus,  oriri  putabant.  Ita  conjunctio  trium 
planetarum  superiorum,  Jovis,  Saturni  et  Martis  in  signo 
aequarii  secundo  die  ante  Calendas  Apriles  anni  1345 
mortem  nigram,  et  concursus  Saturni  et  Martis  annis 
1478  et  1628  pestes  illorum  temporum  protulisse  dici- 
tur. — Paracelsus,  van  Helmont  cum  schola  Ger- 
manica causam  quaerebant  in  sale,  sulphure,  alcali  et 
arsenico,  dissolutis  in  aere.  — Petrus  Pintor  epidemiae 
cognitionem  vindicat  eamque  deducit  ex  duplice  radice, 
e siderum  constellatione,  quam  radicem  superiorem  ap- 
pellat, et  ex  quatuor  elementorum  alteratione,  nimio  ca- 
lore, summo  frigore,  inundatione,  insolita  tempestate, 
quam  radicem  inferiorem  vocat. 

In  epidemiae  ortum  et  propagationem  vim  exserunt 
tensiones  electricae  et  relaxationes  aeris,  nam  observa- 
runt, epidemiam  pro  extensi tate  et  intensitate  illarum 
causarum  augeri  et  minui,  ut  factum  est  in  sudore 
anglico  annis  1528  — 1531;  prorupit  enim  ille  anno 
1528  Maji  diebus  ultimis  Londini  eodemque  anno  totam 
Britanniam  usque  ad  Scotiae  fines  pervadebat.  Sequente 
anno  1529,  die  25  Julii,  primum  apparuit  in  continente, 
Hamburgi,  nimirum  die  30.  Julii  Lubecae,  necdum  aliis 
locis,  cum  vero  summa  tempestas  decimo  die  Augusti 
totam  Europam  obnubilasset,  in  tota  Germania,  Alsacia, 
Dania,  Suecia,  Norvegia,  Lithuania,  Polonia  cum  tanta 


celeritate  exarsit,  ut  vix  contagio  procreatum  putare 
posses.  Cujus  generis  exempla  historia  tradit  perplura. 
Alexander  ab  Humboldt  magnam  quietem  processus 
meteorologici,  nec  non  magnum  tempestatis  ordinem 
uberrimos  esse  epidemiarum  vehementissimarum  fontes, 
retulit.  De  morbis  annuis,  qui  simul  apparent,  contra- 
rium valet:  caloris  et  gravitatis  aeris  varietas  varios  di- 
versosque  morbos  et  in  lucem  profert  et  delet.  In  epi- 
demiis  vehementioribus  autem  tempestatis  varietates  et 
anni  tempora  parum  valent,  cum  per  plures  annos  sub 
diversissimis  tempestatis  constitutionibus  protractas  eas  esse 
sciamus,  quamobrem  Montano  et  Vallesio  consentio, 
qui:  „epidemios  effectus  non  praesentium  constitutionum 
sed  praecedentium  esse  productura  et  sobolem,”  tradunt. 

Gravissimae  autem  proximaeque  causae  pandemiarum 
omnium  consensu  sunt  miasmata  et  contagia.  Nomen 
miasma  deductum  est  a verbo  [li^atpooj  i.  e,  inquino,  in- 
ficio, tingo;  miasmata  pro  genesi  pathologica  sunt  mor- 
borum germina,  quae  chemico  modo  in  natura  anorganica 
orta  in  aere  suspensa  sunt,  per  quem  cum  animalibus 
communicata  et  oblata  occasione  in  morbos  transeunt, 
quo  processu  in  corpore  illo  evanescunt  aut  deficiente 
intensitate  sine  ullo  detrimento  rursus  excernuntur.  Mors 
miasmata  gignit.  — Contagia  vero,  a verbo  contingere, 
sunt  morborum  producta,  quae  ex  organismo  aegroto 
transferri  possunt  in  alterum,  atque  iu  illo  ipso  prae- 
disposito aut  morbum  eundem  aut  certe  simillimum  gi- 
gnunt, qui  nova  ejusdem  morbi  germina  foecunda  pro- 
ferre potest.  Morbus  contagia  gignit. 

Miasmatum  natura  maxime  repetebatur  e diversa 
aeris  constitutione,  cujus  partes,  oxygeniurn  et  nitro- 


genium,  secundum  experimenta  accuratissima  ingeniosissi- 
morum virorum  Gay-Lussac,  A.  de  Humboldt 
aliorumque  et  in  terris  diversissimis  et  in  locis  maxime 
variis  altitudine  et  diei  annique  temporibus  oppositis 
quod  ad  quantitatem  fere  sunt  eaedem.  Praeter  illa 
elementa  aeris  necessaria  aliae  quoque  materiae,  respectu 
temporis  et  loci  quantitate  diversae,  admixtae  reperi- 
untiir:  vapor  aqueiis,  hydrogenium,^  acidum  carbonicum 
(secundum  Saussurii  observationes  aestate  uberiora  quam 
hieme),  hydrocarbonicum,  gas  carbonicum  oxydatum, 
oleum  aethereum  azoticum,  ammonium,  gas  hydrophos- 
phoratum  et  hydrosulphuratum  ejusque  compositiones,  ut 
mephitis  paludosa,  quae  plerumque  ab  organismis  mor- 
tuis exhalantur;  deinde  etiam  materiae  mechanice  ad- 
mixtae: pulvis,  salia,  vapores  etc.  Etiamsi  aer  secun- 
dum Humboldtii  experimenta  vim  facillime  solvendi 
habet,  ut  effluvia  talia  celerrime  deleantur,  tamen  secun- 
dum Berzeliiim  minor  eorum  pars  remanet,  Pyrrhinum 
a Zimmermanno  nominata,  quae  Huraboldtio  au- 
ctore in  hydrogenio  suspensa,  hoc  ut  vehiculo  concreto 
utitur.  — Miasmata  gignuntur  exhalatione  animalium, 
praesertim  aegrotorum  et  easdem  partes  ut  mephitis  pa- 
ludosa, igitur  maxima  ex  parte  gas  acido -carbonicum, 
cui  admixtae  sint  compositiones  nitrogenii,  sulphuris, 
phosphori  cum  hydrogenio,  continere  dicuntur.  Haud 
dubie  quidem  interdum  fieri  potest,  ut  in  claro  aere 
miasma  efficax  sit  futurum,  quamquam  ejus  particulae  in 
illo  facile  celeriterque  solvuntur;  in  corrupto  vero  aere 
tum  magis  tum  minus  efficax  est,  quoniam  in  hoc  alienis 
corporibus  referto  aere  nocentes  partes,  quae  sunt  ad- 
mixtae, vel  tardius  vel  fortasse  nullo  pacto  solvuntur. 

Qua  de  causa  aliis  corporibus,  quae  diutius  in  clausis 
locis  corrupto  aere  refertis  servata  sunt,  illae  partes 
miasmaticae  adhaerent,  et  demum,  si  illa  loca  patefiunt, 
vehementissime  agunt,  exempli  gratia  carina  interna  navis 
perpurgata.  — Miasmata  et  contagia  inter  se  tantopere 
miscentur,  ut  morbi  miasmatici  a contagiosis  discerni 
non  possint.  Ex  contagio  enim,  si  per  aerem  dispersum 
est,  fieri  potest  miasma,  ut  morbi  primitus  contagiosi 
aliter  non  inveniantur,  sed  hi,  demum  e miasmatibus  nati, 
materiem  ad  morbum  efficiendum  aptam  forment,  quo 
facto  contactu  contagioso  propagari  videntur.  Quam- 
obrem  nonnullae  pandemiae  aliis  temporibus  territoriis- 
que contagiosas,  aliis  miasmaticas  se  praebent  et  hac 
ratione  magis  minusve  variant.  Verisimile  est  miasmata 
corpus  tantum  dynamice  incitare  ad  generandas  morbo- 
rum materias,  contagia  autem  organismum  ad  excolen- 
dum morbi  processum  ei  proprium  impellere.  Ex  dictis 
sequitur,  materias,  quae  morborum  quum  miasmaticorum 
tum  contagiosorum  sunt  bases,  quod  attinet  ad  qualitatem, 
diversissimas  esse  non  oportuisse,  non  solum  respectu 
naturae  suae  principalis,  sed  ne  rationis  quidem,  qua  in 
corpus  animale  se  efficaces  praestant,  imo  vero  illas 
materias  pro  duabus  morbi  formis  easdem  esse  potuisse; 
attamen  earum  naturam  ad  hoc  usque  tempus  nondum 
adeo  novimus,  ut  contendere  possimus,  oportere  illas 
esse  pares.  Primae  et  efficacissimae  partes  rerum  nocen- 
tium, quibus  miasmatici  et  contagiosi  morborum  pro- 
cessus nituntur,  ex  supra  dictis  fortasse  sunt  hydrogenium 
et  carbogenium,  imprimis  singularibus  projTortionibus  com- 
mixta, vel  etiam  cum  aliis  materiis,  neque  minus  certi 
proportionibus  qiiamitativis,  si  utraque  hac  ratione  fiant 

potentiae  heterogeneae  et  animali  organismo  plane  noxiae. 
Sed  etiam  materiae,  quae,  natura  primi  vitae  humanae 
factores  sunt,  exempli  gratia  oxygenium,  electricitas, 
ratione  quantitativa,  quae  declinat  a norma,  causae  mor- 
borum popularium,  exempli  gratia  catarrhalium,  rheuma- 
ticorum, inflammaticorum  etc.,  fieri  queunt.  Plurimum 
autem  mutantur  nonnullae  miasmatum  et  contagiorum 
partes  aere,  imprimis  ventis,  qui,  partim  dispergendo 
partim  afferendo  solvendas  materias,  integritati  sunt  peri- 
culosi, qua  occasione  tota  nocentium  potentiarum  massa 
solvatur  dispergaturque  necesse  est;  sed  jam  si  princeps 
aliqua  pars  aufertur,  ad  producti  efficacitatem  delendam 
id  sufficit,  ita  ut  fieri  non  possit,  ut  morbi  pandemici 
amplius  existant.  Qua  re  nititur  faustus  effectus  reme- 
diorum, quae  delent  contagia.  Possunt  autem  illa  residua 
redintegratis  perditis  materiis  principalibus  ad  vitam  eaque 
de  causa  ad  efficacitatem  resuscitare.  Qua  occasione 
commemorandum  est,  contagiorum  vim  productivam  paul- 
latim  debilitari,  cujus  rei  causa  est  in  multiplicatione 
inficiendi  ac  reproducendi  in  recentibus  individuis  vigore 
plenis,  quae  denique  imperio  quodam  de  illis  materiis 
impetrato  effecerunt,  ut  aer  eas  facilius  deleat.  Quod 
manifestissime  se  ostendit  in  syphilide,  quae  multo  mitior 
facta  est  hoc  tempore,  quam  quo  primum  exstitit. 

Effectus  gasorum  in  sanguinem. 

Posteaquam  substrata,  in  quibus  vires  telluricae  ac 
cosmicae  morborum  efficaces  positae  sunt,  satis  exposui, 
quid  efficiant  in  organismo,  describere  conabor.  Funda- 
mentum procedentis  organorum  metamorphoseos  inveni- 

tur  in  plasmate  sanguinis,  quod  formatur  metamorphosi 
et  elaboratione  nucleorum  sanguinis  corpusculorum  adju- 
vante respiratione,  qua  de  causa  leges  processus  respi- 
ratorii ostendunt,  necesse  esse,  organismi  reactiones  ad 
hoc  tempus  in  diversis  climatibus  et  diversis  anni  tem- 
poribus inter  diversas  tempestatis  locique  rationes  ani- 
madversas, illo  modo  nasci.  Quodque  gas  ex  aere 
respirantibus  in  sanguinem  transit,  et,  si  diutius  inspira- 
tur, ad  auctum  proprios  eflfectus  procreat  in  nervorum 
systemate,  quod  diversam  exserit  in  incitamenta  reactio- 
nem. Praeterea  autem  aliae  mutatae  nervorum  reactiones 
eo  efficiuntur,  ut  quantitas  gasorum  ex  sanguine  venoso 
ejiciendorum  gravitate  et  caloris  gradu  aeris  definiatur, 
quamobrem  quo  diutius  illa  sanguinis  erasis  a norma 
recedens  tempestate  servatur,  eo  vehementiores  existunt. 
Qua  nervorum  functione  alienata  rursus  efficitur,  ut 
eorum  organorum,  quae  nocentia  gasa  ejiciunt,  functio 
laedatur,  ex  quibus  consequitur,  illa  gasa  in  sanguine 
accumulari  et  organismum  aegrotare  debere.  Cujus  rei 
scientia  ductus  medicus  curam  rationalem  instituere  et 
morborum  germina  opprimere  potest.  Physiologia  ergo, 
exacta  legum  naturae  scientia,  digna  est,  quae  primum 
in  praxi  medica  occupet  locum. 

Nonnisi  integer  aer  offert  ea  gasa,  quae  vitam  gan- 
gliorum et  cerebri  conservant,  haec  autem  ipsa  vitalia 
esse  nervorum  videmus,  quod  homo  diu  potu  ciboque 
quidem,  non  autem  aere  carere  potest.  Leges  hujus 
gasorum  absorptionis  sunt  aut  internae,  quae  in  reactione 
intestinorum  pectoris,  aut  externae,  quae  in  aeris  diver- 
sitate positae  sunt.  In  illorum  numero  est  praeter  pul- 
mones etiam  cor.  Cor  summum  habet  momentum  in 

absorptionem  oxygenii,  quum  vi  propulsionis  absorbendi 
facultatem  venarum  et  vasorum  lymphaticorum  moderetur. 
Retardato  enim  cordis  ictu  acidi  carbonici  quantitas  haud 
sufficiens  pulmonibus  excernitur,  vasa  capillaria  et  venae 
nimis  implentur,  qua  re  absorptio  oxygenii  minuitur. 
Caloris  in  pulmonibus  generatio  minuitur  et  loco  vapo- 
ris formae  se  ostendit  liquidum  praecipitatum,  forma 
guttarum.  Sanguis  tum  mixtionem  magis  venosam  prae- 
bet et  quo  minus  oxygenii  continet,  eo  minus  incitat 
systema  gangliorum.  Diversitates  aeris,  sine  quibus  nulla 
gasa  ipsius  absorbentur,  sunt  distribuendae  in  tres  ordi- 
nes: primum  quod  attinet  ad  aeris  gravitatem,  secundum 
ad  caloris  gradum,  denique  ad  puritatem. 

Gravitas  quidem  aeris  ejus  gasa  minus  magisve  con- 
densat, quare  magna  aeris  gravitas  auget  absorptionem 
aeris  vitalis,  ejectionem  carbogenii  autem  minuit,  unde 
venositas  oritur,  quam  rursus  sequitur  aucta  sensibilitas 
sensorii  cura  diminuta  irritabilitate,  sensu  lassitudinis  ar- 
tuum, remissione  toni  musculorum.  Cupiditate  quadam 
in  instinctu  posita  oxygenium  sanguinis  augendi,  cor 
saepius  pulsare,  pulmones  saepius  respirare  videmus. 
Idem  observatur  in  magna  altitudine  supra  mare,  ubi 
aeris  gravitate  diminuta  oxygenii  absorptio  item  diminui- 
tur, ex  altera  parte  vero  majus  volumen  acidi  carbonici 
excernitur,  Inde,  choleram,  morbum  maxima  venositate 
ortum,  aeque  in  altitudine  maris,  ac  1200  — 1300  metra 
super  mari  crebros  impetus  fecisse,  satis  elucet.  Nam 
purus  quidem  et  tenuissimus  aer  eosdem  effectus  praebet, 
quos  gravis  gasisque  alienis  refertus. 

Tempestas,  si  est  frigida,  erasi  sanguinis  arteriosae, 
sin  calida,  venosae  favet.  Calor  enim  venam  relaxat, 

quae  hoc  modo  referta  minorem  resorbendi  vim  habet, 
et  liquor,  quo  propius  a temperatura  congelationis  abest, 
eo  plus  gasis  recipere  potest.  Tempestate  autem  frigida 
vasorum  lumina  contrahuntur,  sanguis  gelidior  plus  oxy- 
genii  absorbet,  atque  musculi  rigidiores  auctum  cordis 
ictum,  itaque  plus  acidi  carbonici  reddunt. 

Maximi  momenti,  quod  attinet  ad  sanguinis  crasin, 
est  aeris  puritas;  cui,  quamquam  ubique  eandem  compo- 
sitionem partium  XXI  oxygenii  cura  partibus  LXXIX 
nitrogenii  praebet,  tamen  carbo  et  hydrogeniiim  variis 
proportionibus  admixta  inveniuntur.  Experimenta  Saus- 
surii  satis  ostenderunt,  aerem  plus  acidi  carbonici  aestate 
quam  hieme  continere,  unde  major  venositas  illo  anni 
tempore  oriatur;  altera  parte  autem  aeri  minus  hydro- 
genii  aestate  quam  hieme  inesse,  quare  morbi,  qui  ex 
nimio  sanguinis  hydrogenio  oriuntur,  velut  febres  inter- 
mittentes, pestis  etc.  mense  Junio  evanescere  soleant. 
Plurima  vero  miasmata  et  vere  et  autumno  mensibus 
pluvialibus,  sole  continuo  in  terram  agente,  ex  ipsa  ex- 
halantur atque  levissimo  corpore,  hydrogenio,  tolluntur. 
Multo  magis  vero  quam  ea,  quae  supra  dixi,  nocent  gas 
hydrosulphuratum,  hydroarsenicatum,  hydrophosphoratum, 
quae  omnia  quoque  in  aere  reperiuntur,  praesertim  in 
regionibus  vulcanicis.  Plantarum  quidem,  et  radicibus 
et  foliis  ilia  gasa  in  succum  et  sanguinem  recipientium, 
fructus  sic  depravantur,  quod  luculentissime  apparet  ex 
secali  cornuto  farinae  admixto.  Exhalatis  illis  gasis  in 
aeris  regionibus  magis  vel  minus  altis  et  cumulatis  et 
inflammatis,  certe  oriuntur  phaenomena  meteorologica,  ut 
ignes  boreales  et  fatui;  igitur  eadem  causa,  quae  his 
subest,  venosiorem  sanguinis  crasin  efficit  et  eo  diversos 

morbos  et  epidemicos  et  endemicos  in  lucem  evocare 
potest.  Quibus  rebus  facile  explicatur,  talia  naturae 
phaenomena  et  malarum  indicia  epidemiarum  et  regiones 
paludosas  ignibus  completas  fatuis  praecipueque  regiones, 
quae  circa  vulcanos  sunt,  malorum  typhosorum  ende- 
micorumque  morborum  genitores  haberi  potuisse.  Etiam 
terrae  motu  vehementi  et,  quae  iis  fovetur,  evolutione 
gasorum,  electrico  processu  in  terra  ejusmodi  malas  in- 
fectiones vegetationis  evocari  possunt,  sicut  motus  terrae 
in  locis,  ubi  raro  occurrunt,  pro  malignorum  morborum 
indiciis  habiti  sunt.  Eodem  modo  cometis  malum  ad- 
scriptum  est  augurium.  Verisimile  est,  cometarum  ad 
terram  appropinquationem  proprias  temporum  rationes 
majore  aeris  pondere  et  hacce  causa  singulares  sanguinis 
crases  eaque  proprias  pandemicas  morborum  formas  ef- 
ficere; qua  in  re  singulares  constellationes  semper  at- 
tente sunt  intuendae.  Itaque  interpretatio  ominosa  co- 
metarum theoreticis  caussis  nunc  vindicata  est.  Quo 
enim  modo  fieri  potest,  ut  tot  mundi  in  immenso  spa- 
tio moveantur,  qui  non  mutuum  inter  se  exserant  effe- 
ctum pro  majore  vel  minore  sua  distantia.  (Lepecq 
de  la  Cloture,  Anleitung  fiir  Aerzte,  nach  hippnkra- 
tischen  Grundsatzen  epidemische  Krankheiten  zu  beob- 
achten.  S.  108  ff.) 

Effectus  sanguinis  gasorum  in  nervos. 

Sanguis  continet  O.  N.  C.  sed  eorum  proportio 
aetate,  sexu,  temperamento,  alimentis,  tempestatibus,  ex- 
terno aeris  pondere  et  corporis  motu  valde  differt,  ex 

quibus  proprii  eorum  effectus  in  nervorum  nostrorum 
systema  sunt  illustrandi. 

Ut  et  ostendam,  haec  gasa  aut  deprimentia  aut  incitantia 
in  nervos  nostros  influere,  et  modum  exponam,  quomodo 
tres  diversos  nervorum  ordines  et  gangliorum  et  irritabili- 
tatis et  sensibilitatis  disponant,  operam  dabo  quam  maximam. 

Carbo  gangliorum  systema  debilitat,  sicut  enim  in 
sanguine  vel  gasis  carbonici  oxydati  vel  acidi  carbonici 
respiratione  augetur,  brevi  tempore  vita  vegetativa  pror- 
sus deletur;  modo  conjunctione  cum  oxygenio,  acido 
carbonico,  quod  gangliorum  vitae  non  e diametro  est 
oppositum,  in  sanguine  cumulari  potest.  Acidum  car- 
bonicum  organon  sensibilitatis,  cerebrum,  incitat,  quod 
per  breve  tempus  adhuc  gangliorum  vitam  sustinet,  etsi 
carbonis  massa  in  sanguine  augetur.  Tandem  copiosiore 
carbogenio  sensibilitate  maxime  aucta,  gangliis  nimis  de- 
bilitatis, sanguinis  congestiones,  ad  secretionis  praecipue 
organa,  exsistunt,  quae  ergo  profusius  excernunt  et  hoc 
modo  ganglia,  praesertim  si  secretio  fit  ex  arteria,  bre- 
vissimo tempore  emoriuntur.  Sensibilitas  acido  carbonico 
summopere  augetur,  qua  ex  causa  irritabilitas  altera 
parte  debilitatur.  Sin  acido  carbonico  topice  utimur, 
respiratione  puri  aeris  concessa,  remedium  est  excitans, 
quo  nervorum  debilitas,  stases,  aegrae  secretiones,  sensi- 
bilium incitatione  nervorum  tolli  possunt,  qui  nervi  deinde 
ganglia  ad  majorem  vasorum  efficacitatem  inducendam 
evocant  itaque  resorbendi  venarum  vim  augent,  ut  expe- 
rimenta circa  acidum  carbonicum,  gase  topice  applicato, 
instituta  demonstrant.  Gas  acido  - carbonicum  nervos 
sensibiles  incitat  ita,  ut  homo  auctum  calorem  sentiat, 
quem  copiosae  secretiones  cutis  sequuntur:  ganglioruna 

systemate  debilitato,  sanguinis  circulatione  retardata,  lar- 
gis venosis  oppletionibus,  gastricis  in  abdomine,  inflam- 
matoriis in  pulmone  statibus,  in  cerebro  apoplexia  san- 
guinea, acidi  carbonici  eflfectus  in  delirio  tremente  optime 
demonstrantur.  E sensibilitatis  alteratione  seu  irritatione 
deliria,  tremor,  largi  sudores,  magna  irritabilium  partium 
depressio  manat;  gangliorum  systema  inde  emoriatur  ne- 
cesse  est,  cerebrali  praevalente,  quum  nervi  sensibiles 
praesente  acido  carbonico  ab  actione  prohibeantur,  ganglia 
autem  et  eo  et  magna  oxygenii  egestate  brevi  tempore 
debilitentur.  Qua  sub  conditione  homini  justa  etiam 
animi  vis  est,  ita  ut  corporis  obitum  observet;  sensitiva 
vita  vegetativae  est  superstes,  ut  in  cholera  infra  videbimus. 

Nitrogenium  vero  nervorum  sensibilium  systema  ani- 
mat, sensus  organorum  strenuitatem  auget,  respirabile 
autem  non  est  nisi  cum  oxygenio,  quod  gangliorum  effi- 
caciam servat.  Nitrogenium  oxydulatum  crapulam  ju- 
cundam movet,  phantasiam  alacrem  reddit,  quae  imagines 
suaves  provocat;  largius  vero  inspiratum  convulsiones, 
atque  amentiam  excitat.  Berzelius  in  Zoochemia  pag. 
101:  „inebriantem  nitrogenii  oxydulati  vim  notam  esse’', 
dicit,  porro:  in  America  nitrogenium  oxydulatum  hypo- 
chondriacis et  melancholicis  optimo  cum  eventu  exhibi- 
tum esse.  Ut  oxygenium  ganglia,  ita  nitrogenium  cere- 
brum animat.  Quo  in  sanguine  augescente,  gangliorum 
strenuitas  indirecte  cerebro  confirmatur,  et  eo  ipso  se- 
cretio iterum  augetur;  nitrogenium  nimis  accumulatum 
partim  pulmonibus,  partim  renibus  et  cute  eliminatur,  ita 
ut  ad  vitam  sustinendam  sanguinis  conditio  necessaria 
restituatur.  Quae  elementa,  quorum  alterum  gangliorum 
systema,  alterum  cerebrum  animat,  aer  purus  nobis 


praebet,  quo  respirante  detrimenta  nec  gangliis  nec  ce- 
rebro inferuntur,  nisi  admixtis  aliis  gasis  inprimis  acidi 
carbonici  et  bydrogenii. 

Hydrogenii  debilitans  vis  cerni  potest  in  depressione 
debitae  stimulorum  percipiendorum  facultatis,  quae  in 
sensuum  organis  et  in  animae  viribus  cognoscitur,  in 
somniculoso  tardoque  omnino  et  relaxato  animo  et  cor- 
pore, ex  quo  tandem  somnus  oritur.  Soranus  vero  hydro- 
genio  respirato  re  vera  profertur,  ut  A 11  en  ii  et  Pepysii 
(Berzelius  Zoochemia  pag,  101)  et  Caroli  de  Wet- 
terstedt  experimenta  demonstrant.  Hydrogenio  sanguinis 
aucto,  somnus  quotidie  oritur,  qui  perpetuo  continuaretur, 
nisi  ammonium  (4  partes  hydrogenii,  l p.  nitrogenii) 
enasceretur,  quo  cerebrum  valde  excitatur.  Qua  eadem 
substantia  vis  somniferae  hydrogenii  exigua  portio  tol- 
litur,’* sic  ut  homo  refectus  atque  recreatus  exper- 
giscatur.  Hydrogenii  igitur  vi  ammonio  non  sublata, 
tamen  sensus  nervorum  actione  minuta,  hydrogenii  in 
sanguine  praesentia  multae  et  variae  turbationes  orga- 
nismi humani  evocari  possunt,  quae  non  prius  finiuntur, 
quam  sanguinis  status  ad  debitam  normam  redactus  sit. 
Tandem  hydrogenio  cerebri  vis  exstinguitur  et  systematis 
nervorum  gangliosi,  quod  oxygenio  sanguinis  paullulura 
etiam  excitatur,  efficacitas  serius  evertitur,  partim  quod 
tandem  hydrogenium,  quominus  oxygenium  diutius  valeat, 
impedit,  partim  quod  cerebrum  statim  in  ganglia  vim 
suam  exserere  desinit. 

Oxygenium,  vitae  quasi  fundamentum,  proprium  vitae 
gangliorum  pabulum  est.  Si  aeri,  quo  homines  et  ^ani- 
malia circumdantur  oxygenium  detrahitur,  et  homines  et 
bestiae  moriantur  necesse  est.  Nam  in  aere,  in  quo  non 

satis  est  oxygenii,  cordfs  agitatio  et  motus,  qui  gangliis 
efficiuntur,  diminuuntur,  sic  ut  minus  carbonis  et  hydro- 
genii  excernantur}  magna  autem  venositate,  i.  e.  oxygenii 
inopia  et  aliorum  gasorum  abundantia,  sanguinis  motus, 
quo  opus  est,  nervi  excitare  non  possunt.  Sudore  im- 
modico, in  quo  multum  inest  acidi,  quo  oxygenium  ex- 
cernitur, gangliorum  vim  valde  imminui,  facillime  per- 
spicitur, aeque  ac,  debilitata  vi  vitali  et  accelerato,  exiguo 
imbecilloque  arteriarum  pulsu  et  oppletionibus  venarum, 
diminuta  vi  cordis  propulsandi  sanguinis  undam,  fieri  non 
posse  exanthema  aut  efflorescere  aut  ad  exitum  perduci. 
Et  in  iis  morbis,  quos  celeberrimi  medici  ex  debilitata 
gangliorum  efficacitate  oriri  affirmant,  ut  in  typho  abdo- 
minali, in  cholera,  sanguis  reperitur  simillimus  ei,  qui 
est  in  corporibus  hominum,  oxygenio  detracto,  asphyxia 
mortuorum.  Quo  fit,  ut,  quod  experientia  docet,  morbi 
illi  tollantur,  simulae  sanguini  plus  oxygenii  adducitur, 
ut  hieme,  frigore  sicco  diuturnoque.  Nec  non  remedia, 
quae  adhibentur  ad  vitam  restituendam  eorum,  quibus 
angustiis  respirationis  oxygenium  erat  detractum,  ut  fri- 
ctio, ammonium,  quo  sensibilitate  excitata  mediate,  aut 
aeris  inspiratio,  qua  immediate  gangliorum  efficacia  con- 
citatur, ut  respirando  carbonis  et  hydrogenii  nimia  vis 
amoveatur,  et  in  horum  locum  oxygenium  vitale  susci- 
piatur, conjecturam  confirmant,  oxygenium  quasi  vitae 
pabulum  systematis  nervorum  gangliosi  esse. 

Si  verum  est,  gas  in  sanguine  illum  effectum,  quem 
supra  commemoravi,  provocare,  hoc  valde  elucebit,  quum 
organi  secretorii  actio  vehementissime  excitata  vel  fere 
ex  toto  depressa  sit,  siquidem  hoc  modo  necessarium 
irritabilitatis  et  sensibilitatis  aequilibrium,  gasorum  con- 

junctione  provocatum,  turbatur,  sic  uti  gasa  superflua 
sanguinis  vario  impulsu  specifico  aut  alterius  nervorum 
partis,  aut  omnium,  illam  vim  ofiferant.  Sapientissime 
natura  instituit,  ut  illa  gasa,  quae  utrumque  nervorum 
systema  aut  excitant  aut  debilitant,  alternis  conjunctioni- 
bus secernantur,  quo  facto  fieri  potest,  ut,  dum  vim  vi- 
talem compressam  nervorum  variorum  una  secretione 
incitemus,  excitata  deprimatur,  quo  quaeque  organa  im= 
pelluntur,  quae  gasa  deprimentia,  aut  quae  excitantia  se- 
cernunt. 

Quae  quum  gasorum  in  sanguine  necessitas  sit,  prae- 
cipue tres  possunt  morborum  constitutiones  provocari, 
quibus  stationariae  subjunguntur.  Prima  arteriosa,  sive 
inflammatoria  praevalente  oxygenio,  altera  venosa  gastrica 
largiore  acido  carbonico,  tandem  tertia  venosa  torpida 
constitutio,  praevalente  hydrogenio,  quae  in  putridam 
progreditur,  quum  nutritio  perfecta  deficiat. 

Ex  tali  sanguinis  erasi  primum  tenues  formae  mor- 
borum existunt,  donec  tandem  e noxia  ratione  aeris 
permanente  summae  oriuntur.  Extensio  epidemiae  se- 
cundum locum  et  tempus  pendet  ab  atraosphaera,  quae 
respirando  aut  ei  favet  aut  non  favet.  Illis  evanescentibus 
quum  aeris  qualitas  correcta  sit,  facile  intelligi  potest, 
sanguinis  crasin  et  reactionem  nervorum  respiratione  ce- 
leriter mutatam  esse.  Rheumatismo  affecti  statim  dolo- 
ribus punguntur,  quum  minimum  aquae  in  aere  positum 
sit;  aer  luimidus  musculos,  ergo  etiam  cor  relaxat,  quo 
venositas  m.ajor  fit  atque  ibi  dolor  provocatur,  ubi  sen- 
sibilitas  jam  pridem  aut  rheumate  excitata  erat,  aut  vul- 
neribus fracturisque  laesiones  extiterant,  quia  cordis  vi 
depressa  facilior  sanguis  appellitur  quam  redundat. 


Respirationis  legibus  plane  elucet,  quum  exspiratione 
tum  inspiratione  ad  crises  provocandas  utendum  esse. 
Morbus,  cui  sanguinis  erasis  inflammatoria  subest,  a sicco 
ac  frigido  aere  abhorret,  quia  iste  arteriositati  succurrit, 
humidura  contra  calidumque  desiderat,  qui  magis  venosi- 
tati  respondet.  Sanguinis  erasi  venosa^,  praevalente 
acido  carbonico,  humido  et  siibfrigido,  quin  iramo  frigido 
aere  opus  est,  praevalente  hydrogenio,  aere  arido  frigi- 
dove.  Quod  attinet  ad  indicationem  therapeuticam,  quae 
respiratione  sanguini  gasa  intermiscere  studeat,  erasi 
noxiae  opposita,  medici  Americani  nobis  viam  ostenderunt, 
quippe  qui  respiratione  nitrogenii  oxydiilati  hypochon- 
driarn  et  melancholiam  oppugnarint,  quod  supra  jam  com- 
memoravi. Eventus  secundos,  quos  respiratio  in  thera- 
pia praebet,  medicina  quoque  veterinaria  probat,  nempe 
therapia  typhi  boum  contagiosi  vel  pestis  bovillae,  ita  ut 
boves  aegroti  inter  equos  et  oves  collocentur,  ubi  inspi- 
ratione ammonii  emissi  sanantur.  (Oekonomische  Neuig- 
keiten  und  Verhandlungen  von  Emil  Andre  1837. 
S.  290.)  Tandem  ut  aeris  efiPectus  saluberrimos  demon- 
strem, celeberrimorum  medicorum  experientia  in  curandis 
febribus  putridis  per  purum  ac  frigidum  aerem,  eorumque 
prosperi  eventus  maxime  mihi  favent.  Quum  multa  no- 
mina commemorare  possim,  exempli  causa  Lettsom 
afferam , qui  gravissimis  febribus  putridis  aegrotantes 
modo  respiratione  puri,  frigidi  et  sicci  aeris  sanavit, 
atque  omnes  autores,  qui  de  illo  morbo  scripserunt,  con- 
sentiunt, illam  aeris  qualitatem  ad  prosperam  curationem 
necessariam  esse.  Quibus  praepositis  non  dubitari  pot- 
est, quin  constitutio  morbi  e sanguinis  erasi  nascatur; 
quamobrem  constitutione  satis  indagata,  vel  jam  epidemia 


exorta,  illam  sanguinis  crasin  mutari  medici  est,  ne  ner- 
vorum reactio  infirma  atque  aegra  exsistat.  Quod  effi- 
cere medicum  posse,  jam  Hippocrates  multis  locis 
affirmat,  dicens:  coeli  statum  et  morbos  qui  ab  eo  pen- 
dent investigare  debetis.  Qui  coelum,  sidera  orientia  et 
occidentia  accurate  animadverterunt,  qui  attenti  fuerunt, 
quomodo  illa  fiant,  constitutionem  annuam,  epidemias, 
earumque  ordines  praesagire  valebunt.  Quo  melius  me- 
dicus e meteorologicis  observationibus  constitutionem  diei 
(Aphor.  7.  Lect.  3),  constitutionem  temporum  anni  (Aphor. 
20.  23),  constitutionem  annorum  (Aphor.  15.  16)  agno- 
vit, quo  magis  de  hac  re  est  eruditus,  eo  facilius  con- 
stitutionem stationariam,  quin  etiam  epidemias  sequen- 
tium anni  temporum  providebit,  artem  ac  semet  ipsum 
honorabit  (Aphor.  8).  Quum  jam  divus  Hippocrates 
talia  per  experientiam  confirmata  proposuerit,  ex  quibus 
ejus  sectatores  Galenus,  Aretaeus,  Baillou,  Hoff- 
mann,  Fernel,  Ramazzani,  Huxharn,  Sydenham, 
La  Cloture,  Grant,  alii  ad  nostrum  usque  tempus 
tantam  in  praxi  utilitatem  hauserunt,  nobis,  quum  aeris 
effectum  in  organismum  ejusque  partes  interiores  ac 
leges  diligentius  intellexerimus,  illa  majoris  emolumenti 
esse  debent.  Novissimis  demum  temporibus  explicationem 
morborum  historicam,  mutationes,  quibus  magnum  mor- 
borum imperium  subjectum  est,  diligenter  colere  coepi- 
mus, atque  accurate  de  causa  legibusque,  cur  temporibus 
sequentibus  morbi  diu  jam  noti  evanescant,  aut  novi 
existant,  aut  praesentes  mutentur  disputare.  Sydenham 
primus  illam  rationem  diserte  agnovit,  etiamsi  perspi- 
cuam reddere  non  potuit,  quem  Schnurrer,  Hecker, 
v.  Walther,  Pfeufer,  alii  secuti  sunt.  Post  Syden- 
harnum  distinctae  constitutiones  stationariae  observatae 


sunt;  a temporibus  Sydenhami,  a 1660  circiter  usque 
ad  medium  saeculum  octavum  decimum,  inflammatoriae; 
postea  temporibus  Stollii,  praecipue  quod  attinet  ad 
annos  1758  — 1782,  gastrica  biliosa,  per  ultimos  annos 
Stollii  constitutio  inflammatoria  intercurrens  erat.  Tem- 
poribus Brownii  ejusque  scholae,  id  est  sub  finem  sae- 
culi octavi  decimi  et  initio  undevicesimi  nervosa  asthenica, 
quae  effudit  magnam  copiam  morborum  exanthematicorum, 
ab  anno  usque  ad  hoc  tempus  biliosa  pituitosa,  quae 
ex  nonnullis  annis  maxima  esse  videtur.  Praeterea  ery- 
sipelatosae,  exanthematicae,  rheumaticae  et  aliae  consti- 
tutiones, quae  transitus  quasi  supra  nominatarum  et 
magis  constitutioni  annuae  adnumerandae  erant,  obser- 
vabantur. 

Epidemiarum  novissime  spectatarum  Cholera  sine 
dubio  in  maxime  adultis  est,  qua  ergo  pro  argumento 
historico  et  theoriarum  commemoratarum  exemplo  utar. 
Multos  annos  ante  cholerae  eruptionem  hiemes  debitae 
deficiebant,  qua  de  re.  calor  atque  ariditas  sensim  in- 
eunti venosae  rheumaticae  constitutioni  favebat.  Quo 
magis  venositas  aucta  est,  eo  facilius  morbi  ejus  orti 
sunt,  quorum  primi  febres  intermittentes  fuerunt,  quae 
secundo  gradu  per  febres  intermittentes  cholericas  ad 
ipsam  choleram  transierunt.  Post  magnam  epidemiam 
anno  1811,  quae  Germaniam  totam  tenuit,  febres  inter- 
mittentes rarissimae  fuerunt,  donec  anno  1820  sporadicae 
irrumperent  et  ex  anno  1825  certam  epidemiam  verna- 
lem procrearent.  Multis  argumentis  elucet,  febres  inter- 
mittentes cum  Cholera  affinitatem  alere;  ambae  enim 
mephitide  paludosa  producuntur,  unde  earum  domicilium 
praecipue  in  terris  paludosis  circa  Gangem  flumen  inve- 
nitur, ambae  quendam  torporem  et  rigorem  extremitatum 


27  — 


in  impetu  praebent,  ambae  primo  accessu  interficere 
possunt,  sic  ut  Cholera  pro  primo  impetu  febris  inter- 
mittentis perniciosae  haberi  possit,  ambae  haud  raro 
alternant,  ita  ut  morbus  modo  formam  mutare  videatur. 
Haud  raro  etiam  febri  intermittente  aegrotantes  Cholera 
affecti  sunt,  quo  impetu  feliciter  depulso,  febris  denuo 
resuscitabatur.  Priusquam  Cholera  ex  India  orientali, 
domicilio  suo  et  terra  venositatis  maximae,  migrare  coe- 
pit, quod  mense  Augusto  1817  evenit,  aestas  calidissima 
1816  antecessit,  et  anno  sequente  ab  extremo  Januario 
usque  ad  medium  Martem,  tempestati  solitae  oppositum, 
perpetuae  fuerunt  pluviae,  qua  de  causa  primus  oryzae 
fructus  malam  praebuit  messern  (Annalen  der  gesammt. 
Heilk.  v.  Dr.  J.  F.  C.  Hecker  XXX.  B.  pag.  406.) 
Qua  aestate  mirifice  calida  et  continuis  pluviis  constitu- 
tionem venosam  augeri  necesse  fuit,  atque  haec,  quum 
usque  ad  exeuntem  Martem  ingentem  gradum  obtinuisset, 
usque  ad  ultimam  tertiam  mensis  Augusti  partem,  id  est 
per  quinque  mensium  spatium,  tantum  fastigium  impetra- 
vit, ut  calidis  in  climatibus  semper  praevalentes  alvi  ex- 
cretiones  tam  copiosae  reddi  et  possent  et  deberent, 
quales  Cholera,  morbus  summopere  auctae  venositatis 
cum  acido  carboiiico  residuo,  semper  prae  se  fert.  Apud 
nos  eaedem  erant  rationes  tempestatis,  quum  anno  1826 
usque  ad  annum  1836  una  esset  hiems  vera,  illa  IS^Y^g, 
omnes  vero  aliae  magis  vel  minus  leni  et  veri  simili 
tempestati  essent  conspicuae;  neque  non  aestates  illis 
temporibus  praevalente  et  calore  et  sterilitate,  quae  vege- 
tationi magis  vel  minus  nocebant,  venosae  sanguinis  erasi 
favebant,  quae  paullatim  ad  illud  fastigium  pervenit, 
quod  calidis  in  climatibus  fere  semper  occurrit,  atque 
denique  illarum  regionum  morbos  ad  nos  pertulit. 

(Prof.  Dr.  Schoen  in  Wiirzburg  in  der  Zeitschrift: 
okonom.  Neuigk.  u.  Verhandl.  v.  C.  C.  Andre),  Etiam 
insignia  et  astralia,  et  cosmica,  et  tellurica  portenta 
Cholerae  apparenti  afifuerunt;  annis  1816 — 1836  prae- 
sertim, antequam  se  manifestavit,  multae  conquassationes 
terrae  et  eruptiones  Vulcanorum  antecesserunt  (Hecker 
Annalen  d.  gesammt.  Heilk.  III.  VoL  pag.  406),  quae 
commotio  terrae  in  provincia  Kutsch  versus  regionem 
caurinam  a Bombay  die  XVI  mensis  Januarii  incepit,  et 
quae  per  omnes  annos  magis  versus  occidentem  pro- 
gressa, XX  die  Septembris  1836  commotione  terrae 
Calabrinae  finiebatur.  — Per  Choleram  magnopere  aucta 
est  sanguinis  erasis  venosa  residuo  cum  acido  carbonico, 
quae  erasis  auget  vitam  sensuum  atque,  gangliorum 
# systema  deprimens,  procreat  plethoram  abdominalem, 
qua  nervi  vagi  intestinum  jejunum  et  stomachum  versus 
magis  incitantur,  et  qua  sanguinis  erasi  chymificatio  et 
chylificatio  perturbantur.  Et  stomachus  igitur  et  intesti- 
num jejunum  plura  excernunt,  quae  celerrime  vel  sur- 
sum vel  deorsum  eliminantur,  nervo  scilicet  vago  et 
nervis  motoriis  abdominis  irritatis.  Ille  quidem  status 
irritationis  nervorum  abdominis  motoriorum  ab  organis 
centralibus,  cerebro  et  medulla  spinali,  congestionibus  pas- 
sivis irritatis,  aut  augeri,  aut  si^ congestiones  nimiae  fa- 
ctae sint  atque  statum  subparalyticum  attulerint,  reactione 
nervorum  periphericorum  extingui  potest.  Excretiones 
illae  continent  auctore  Buchnero  (Pharmac.  B.  IV. 
pag.  698)  permultum  acetum  et  acidum  butyricura  et 
praecipue  albumen;  unde  satis  apparet,  cur  illis  excre- 
tionibus  gangliorum  systema  tantopere  debilitetur.  Gan- 
gliorum vero  systema  debilitatum  efficit  continuam  retar- 
dationem ictus  cordis,  sanguinis  circulationis  periphericae. 

quo  facto  impletio  venarum  et  vasorum  capillarium, 
praesertim  abdominis,  propter  majorem  sanguinis  affluxum 
augetur.  Ea  de  causa  parvae  glandulae  tractus  intesti- 
nalis intumescunt,  et  tunica  mucosa  obtegitur  rubris  pa- 
pulis (plaques),  quae  saepe  fabae  magnitudinem  asse- 
quuntur, atque  non  raro  suppurationem  et  exulcerationem 
subeunt  (General-Rapport  iiber  die  asiat.  Cholera  irn 
Jahre  1831  — 1832  v.  J.  v.  Krombholz,  p.  71). 
Mutatione  sanguinis  in  carbonem  atque  compressione 
nervorum  fiunt  dolores  et  convulsiones.  Denique  quum 
sanguis  supercarbonatus  cor  ad  contractionem  non  inci- 
tare possit,  atque  paralysin  inde  dextro  vel  sinistro  cor- 
dis ventriculo,  quorum  praesertim  priorem  perlaxum  in- 
venimus, oriri  necesse  sit,  phaenomena,  quae  sectionibus 
deteguntur,  maxime  varia  sunt.  Sanguinis  circulatione 
retardata,  gasa  vinciuntur,  ita  ut  aer  in  vasis  liber  sit, 
id  quod  venae  sectiones  et  sectiones  corporum  fere 
semper  ostenderunt. 

' Quod  attinet  ad  therapiam , usus  pulmonum  vel  po- 
tius cordis  summae  est  dignitatis;  imago  enim  Cholera 
laborantis,  in  quo  pulmonum  excretio  una  cum  cordis 
vi  diminuitur,  eadem  est,  quae  asphyctici,  atque  quum 
vigeret  Cholera  Monachiae  a.  1836,  equites  maximam 
partem  salvi  erant,  id  quod  soli  inspirationi  Ammonii  in 
equilibus  est  tribuendum. 

Magnum  igitur  incrementum  nostrae  medicinae  quo- 
vis respectu  in  eo  est,  quod  sanguinis  crasin  efficientia 
momenta  perspeximus,  ne  postea  panderaiae,  ad  nos 
perventurae,  inopes  consilii  et  segnes  nos  deprehendant. 


VITA. 


Arminius  Adolphus  Theodorus  Gruettner  anno  hujus  sae- 
culi vicesimo  secundo  die  XIV  mensis  Aprilis  Vratislaviae, 
patre  Lebrecht,  regi  a consiliis  militaris  administrationis, 
matre  Henrica  e gente  Zesch,  natus  sum^  quibus  Dei  opti- 
mi maximi  gratia  hvicusque  vivis  et  integris  laetor.  Fidem 
confiteor  evangelicam.  Primis  litterarum  elementis  in  schola 
publica  imbutus  per  tres  annos  gymnasium  Friderico-Guilel- 
mianum  Vratislaviae  frequentavi,  quod  tunc  directore  Dr. 
Kannegiesser  florebat.  Patre  autem  Sedinum  profecto, 
equidem  secutus  gymnasium  adhuc  directore  clar.  Dr.  Has- 
selbach  ibi  florens  per  novem  annos  frequentavi  et  matu- 
ritatis testimonio  instructus  anno  h.  s.  XLIII  Berolini  civibus 
instituti  regii  medico -chirurgici  Friderico- Guilelmiani  adscri- 
ptus,  per  quadriennium  hisce  interfui  scholis: 

Cei.  Beneke  de  logice  et  psychologia;  Cei.  Preufs  de 
historia;  Cei.  Turte  de  physice  et  pharmacia;  111.  Hecker 
de  encyclopaedia  et  methodologia  medica,  de  Celsi  libris, 
de  pathologia  generali,  de  historia  medicinae;  111.  Mitscher- 
lich  sen.  de  chemia  et  anorganica  et  organica;  111.  Link 
de  botanice  et  historia  naturali;  111.  Schlemm  de  osteolo- 
gia,  de  syndesmologia,  de  splanchnologia;  111.  Mueller  de 
anatome  universa,  pathologica  et  comparata,  nec . non  de  phy- 
siologia; Cei.  Eck  de  semiotice,  de  therapia'  generali,  de 
morbis  contagiosis,  de  morbis  simulatis  et  dissimulatis,  de 
physiologia;  Exp.  Lauer  de  medicina  militari;  111.  Mitscher- 

lich  jun.  de  materia  medica;  111.  Schoenlein  et  Beat. 
Wagner  de  pathologia  et  therapia  speciali;  111.  Horn  de 
morbis  psychicis;  III.  Juengken  de  chirurgia  speciali;  111. 
C asper  de  arte  formulas  medicas  rite  concinnandi,  de  me- 
dicina forensi;  Cei.  Troschel  de  arte  fascias  rite  impo- 
nendi, fracturis  et  luxationibus;  Cei.  Boehm  de  aciurgia; 
Cei.  Schmidt  de  arte  obstetricia.  Duces  mihi  fuere  in  arte 
cadavera  secandi  111.  Mu  e 11  er  et  III.  Schlemm;  in  arte 
fascias  rite  imponendi  Cei.  Troschel;  in  operationibus  chi- 
rurgicis Cei.  Boehm.  Praeterea  interfui  111.  Schoenlein 
et  Cei.  Wolff  clinicis  medicis;  111.  Juengken  et  111.  Dief- 
fenbach  clinicis  chirurgicis  et  ophthalmiatricis,  policlinico 
Cei.  Romberg  et  Exp.  Angelstein;  porro  Cei.  Schmidt 
exercitationibus  obstetriciis;  III.  C asper  exercitationibus  me- 
dico - forensibus. 

Quibus  omnibus  viris  optime  de  me  meritis  quas  possum 
maximas  ago  semperque  habebo  gratias. 

Jam  vero  tentaminibus  tam  philosophico,  quam  medico, 
nec  minus  examine  rigoroso  coram  Gratioso  Medicorum  or- 
dine rite  superatis,  spero  fore,  ut  dissertatione  thesibusque 
publice  defensis,  summi  in  medicina  et  chirurgia  honores  in 
me  conferantur. 


THESES. 


1.  Rei  medicae  notitia  quaedam  profanis  plus  no- 
cet quam  prodest. 

2.  Herniarum  non  incarceratarum  operatio  radicalis 
omnino  rejicienda. 

3.  Sectio  Caesarea,  foetu  vivente,  excerebrationi 
semper  est  praeferenda. 

4.  Omnia  contagia,  quibus  morbi  ab  animalibus 
ad  homines  transferuntur,  nonnisi  contactu  im- 
pertiuntur et  morbi  isti  contagiosi  sua  sponte 
nunquam  in  homine  nascuntur. 

